Veeteelt: Om te skou of nie, dít is die vraag | Landbou
Veeteelt: Om te skou of nie, dít is die vraag
Mnr. Llewellyn Angus beoordeel bulle tydens 'n interraskompetisie op die Pretoria-skou. Hy voorspel skoue se aard gaan in die toekoms heelwat verander. FOTO'S: CHARL VAN ROOYEN
Wat doen 'n nuwe stoetteler om sy diere te bemark? Gewoonlik skou hy hulle (indien sy ras wel aan skoue deelneem), maar is dit die regte ding vir 'n ras en 'n teler om te doen? Die vraag ontstaan dan ook wat die alternatief is.
Die skou van diere om te bepaal watter een fenotipies die "beste" dier is, vind al vir honderde jare plaas. Mense is baie lief om met mooi diere te teel en met hulle te boer. Natuurlik moet hierdie diere vir die telers geld maak. Telers en kopers heg om twee hoofredes 'n ekonomiese waarde aan diere: hul genetiese teelwaarde en wat hulle finansieel kan bydra tot produksie, en hoe hulle lyk.
Hoe hulle lyk het te make met strukturele korrektheid en funksionele doeltreffendheid en kenmerke wat die dier mooi laat vertoon, soos haarkleed en -kleur, karakter, manlikheid en spierontwikkeling, of vroulikheid in die geval van vroulike diere. Beraamde teelwaardes vir sekere geneties meetbare eienskappe gee 'n aanduiding van hul genetiese waarde vir daardie eienskappe soos geboortegewig, maklike geboorte of speengewig.